
Katteklubb

Jeg står på et kumlokk og skal til å hoppe over i et blomsterbed fullt av visne blomster.

«Hvis du kunne velge, ville du hatt en katt som bare klorer, eller en hund som bare bjeffer?» spør jeg.

«Jeg vet ikke helt», sier Leila mens hun balanserer på et gjerde. «Hvorfor lurer du på det, egentlig?»

Vi leker en lek der vi ikke har lov til å tråkke på asfalten.

«Jeg bare tenkte det hadde vært kjekt å vite. Det sier litt om hvem man er, liksom, hundemenneske eller kattemenneske», svarer jeg.

«Jeg tror jeg ville valgt en klorende katt», sier Leila mens hun strekker armene i været for å holde balansen.

«Perfekt! Da kan du bli med i katteklubben min, vi møtes på tirsdager etter middag», sier jeg idet jeg mister balansen og lander på rumpa midt i blomsterbedet.

«Det er jo i dag», sier Leila.

«Ja, det er det», sier jeg og spretter opp på beina igjen.

«Skal jeg ta med katten min, Pusse?» spør Leila.

«Ja, det må du», sier jeg.

«Men hva skal du ta med, du har jo ingen katt?» sier Leila idet hun tar sats og hopper elegant fra gjerdet og over på en stor stein.

«Jeg vet. Men jeg ønsker meg en katt til jul», svarer jeg mens jeg børster bort jord fra buksa. Det er så utrolig kjipt at jeg ikke har en katt!

«Det hadde vært gøy hvis du fikk en katt som lå innpakket i papir under treet», ler Leila.

«Ja, men mamma sier at hvis jeg ikke gjør leksene mine, så får jeg pynteputer til jul isteden, og det er faktisk det verste jeg vet», sier jeg, og Leila ler. «Vi møtes i skjulet bak garasjen min, der er det et hemmelig klubbrom.»

«Men hva med Pusse? Jeg tror ikke jeg klarer å lokke henne helt hjem til deg», sier Leila.

«Okei, da kommer jeg hjem til deg isteden», sier jeg. «Men nå må jeg hjem og gjøre lekser. Sees etterpå!»

***

Hjemme tar jeg frem boka vi har jobbet med på skolen hele uka. Vi har lært om pyramidene i Egypt, faraoene som levde for over 4000 år siden, og de egyptiske kattene som nesten var som guder. Hvis noen prøvde å stjele en egyptisk katt, sendte faraoen en hel hær av krigere for å hente den hjem igjen.

Faraoene var nok like glad i katter som meg.

Jeg må gjøre leksene lynraskt, så jeg er klar for katteklubb rett etter middag. Hvis jeg blir ferdig før mamma kommer hjem fra jobb, kommer hun til å bli skikkelig imponert.

Jeg blar opp til siden som handler om sfinksen. Leksa er å skrive en halv side om den. Bildet i boka viser et stort menneskehode med løvekropp som er hogd ut i en sandaktig stein. Den er nesten like stor som pyramiden som ligger et lite stykke bak den. Sfinksen vokter pyramidene, står det. Jeg spisser blyanten og finner frem en blank side i skriveboka.

«Den store finken …» skriver jeg.

Jeg kikker på ordene. F-I-N-K-E-N. Nei, det ble feil. Jeg klusser over finken og prøver igjen.

«Den store svingen …»

Ah, feil igjen!

«Den store flinksen …»

Arg! Hvordan skal jeg skrive om sfinksen når det dukker opp helt andre ord på papiret? Jeg kikker ned i skriveboka, som er full av grå kruseduller.

Jeg kan jo ikke levere inn en halv side med kruseduller heller. Men jeg kan tegne sfinksen!

Jeg piler opp på rommet mitt og henter fargestifter, setter meg tilbake på stolen og visker ut de grå krusedullene. Jeg tar frem den oransje fargestiften og studerer bildet av sfinksen i boka. Så lar jeg fargestiften gli frem og tilbake over arket. En lang rygg og store poter begynner å ta form, og helt fremme ved halsen kommer et menneskehode til syne. Jeg tar frem en gul, en brun og en rød fargeblyant. Det egyptiske landskapet har sand og stein så langt øyet kan se, så jeg trenger ikke å ta frem grønnfargen jeg pleier å bruke for å tegne trær. Jeg tegner ørken og pyramider, en kamel som spankulerer mellom pyramidene, en egyptisk katt som har fått en krans av gull rundt hodet, og så sfinksen helt forrest på tegningen, som en stor og mytisk figur.

Jeg er akkurat ferdig med å tegne da det smeller i ytterdøra.

«Hei, Klara, har du hatt en fin dag?» spør mamma idet hun kommer inn på kjøkkenet.

«Ja», sier jeg og løfter skriveboka mi. «Jeg er ferdig med leksene.»

«Det gleder jeg meg til å se», sier mamma mens hun pakker ut matvarer fra et handlenett.

«Jeg har faktisk gjort mer enn jeg behøvde», sier jeg stolt. «Det skulle bare være en halv side, men jeg har tegnet to fulle sider!»

«Jøss, det var da ikke særlig likt deg», ler mamma.

Jeg viser frem det egyptiske landskapet i skriveboka.

«For en fin tegning, Klara!» sier mamma og setter seg ved siden av meg. «Det er lett å se hva du lærer om på skolen.»

«Jeg ville gjøre leksene ferdig før middag, sånn at jeg kan gå rett ut med katteklubben etter at jeg har spist», sier jeg idet jeg begynner å pakke sammen leksene.

«Så fint», sier mamma mens hun løfter opp ukeplanen som ligger på kjøkkenbordet.

«Men Klara, du har jo ikke tegnelekse», sier mamma og sukker. «Du skulle skrive om sfinksen i Egypt.»

«Men mamma, tegningen sier akkurat det jeg hadde tenkt til å skrive», sier jeg. «Sfinksen vokter over pyramidene, akkurat som det står i boka. Bare se selv.»

«Klara», sier mamma. «Du er nødt til å øve på å skrive.»

Istedenfor å treffe Leila og ha katteklubb, må jeg bli hjemme og øve på å skrive hele ettermiddagen. Mamma sitter ved siden av meg og leser høyt fra boka.

«På den tiden i Egypt …»

Jeg hører på mens jeg kikker ut av vinduet. I hagen står epletreet mitt, som ble plantet der da jeg ble født. Bladene virvler i vinden, og greinene er så tunge av epler at de henger ned mot bakken. Lurer på hvor mange glass med eplejuice jeg hadde fått om jeg plukket alle sammen og presset dem?

«Er det noe av det vi har lest nå, som du tenker er viktig å ha med i teksten, Klara?» spør mamma, og jeg kommer på hva det er vi driver med. Leksene.

«Eh …» begynner jeg. «Jeg tror vi må lese litt videre.»

«Ja vel», sier mamma og fortsetter. «For 4000 år siden fantes ikke …»

Om jeg hadde laget massevis av eplejuice, kunne jeg ha satt opp en butikk i krysset borte ved busstoppet og solgt til naboene. Kanskje jeg ville tjent så mye penger at jeg kunne kjøpt min egen katt! Det ene låret sklir ned fra stolen, og resten av kroppen følger etter. Ah, det er så vanskelig å sitte stille på denne stolen. Det er som om en mark kravler rundt inni kroppen min.

«Mamma, hvordan gjør man epler om til juice?» spør jeg.

Mamma kikker forfjamset opp fra boka.

«Men hvorfor lurer du på det?» spør hun.

«Jeg bare tenkte at det hadde vært kjekt å vite», svarer jeg.

Mamma sukker.

«Klara, det er umulig for meg å hjelpe deg med leksene om du ikke følger med.»

«Men jeg følger jo med», sier jeg.

«Jeg tror ikke det er særlig mange epletrær i ørkenen i Egypt», sier mamma.

«Men se så mange som henger på treet mitt!» sier jeg og peker ut på epletreet.

«Jeg synes det er en kjempegod idé å lage eplejuice», sier mamma. «Om du konsentrerer deg skikkelig og blir ferdig med leksene, så skal jeg love å finne ut av hvordan vi kan lage juice.»

«Okei, mamma, vi har en avtale!» sier jeg og setter meg på stolen igjen.

Jeg stirrer ned på det tomme arket i skriveboka.

«En bokstav av gangen», sier mamma. «S-F-I-N-K-S-E-N.»

«Yes, det gikk!» sier jeg.

Jeg fortsetter å skrive, og så lenge mamma hjelper til med å stave ordene når de blir lange og kronglete, går det helt fint.

